魏了翁
次韵虞果州泛雪
黄云叇风雪天，欲之霸桥寻浪仙。
炉中榾柮絷寒客，纵欲烧愁能得然。
拨灰嚼句不忍吐，竟日南望双眸穿。
谁知诗来亦念我，字与六出争明蠲。
美人美人呼不来，昭华吹怨楼西偏。
况有山头月为友，触拨烟痼撩诗颠。
岂无咏絮谢家集，亦有闭户袁安眠。
未如山中之对乐，白玉世界天相连。
朝看夜听两奇绝，靴霜炉雪知谁贤。
褰裳急理剡溪棹，明月已旁羌江还。
羌江白云绕亲合，北山夜雨鸣清川。
世间真乐不易道，此以意会非言传。
惜哉往日不可再，江头望君如望年。
研澌笔冻不成报，梦中书劄来翩翩。